11 Σεπτεμβρίου 2023

ΘΕΜΑ: Έναρξη της σχολικής χρονιάς

*Αγαπητοί μας γονείς/κηδεμόνες,*

Με την ευκαιρία της έναρξης της νέας σχολικής χρονιάς, Διεύθυνση και εκπαιδευτικοί του σχολείου μας επικοινωνούμε μαζί σας για να σας ευχηθούμε μια καλή, ασφαλή και παραγωγική χρονιά.

Όλη η ομάδα του σχολείου μας είμαστε έτοιμοι να καταβάλουμε κάθε δυνατή προσπάθεια για να μπορέσουμε να προσφέρουμε σε όλα τα παιδιά όμορφες εμπειρίες μέσα σε ένα ασφαλές περιβάλλον, με πρωταρχικό στόχο τη μαθησιακή πρόοδο του κάθε παιδιού ξεχωριστά. **Είμαστε βέβαιοι ότι με τη δική σας συμπαράσταση και αγαστή συνεργασία, καθώς και με συλλογική προσπάθεια θα φέρουμε τα ποθητά αποτελέσματα.**

Για την ομαλή λειτουργία του σχολείου και την ασφάλεια και πρόοδο των παιδιών είναι σημαντικό να τηρούμε όλοι τα πιο κάτω, τα οποία απορρέουν από το Υγειονομικό Πρωτόκολλο και τους Κανονισμούς Λειτουργίας των σχολείων Δημοτικής Εκπαίδευσης:

1. **ΠΡΟΣΕΛΕΥΣΗ ΠΑΙΔΙΩΝ**

Η προσέλευση των μαθητών/μαθητριών **θα γίνεται από τις 7:30 π.μ. – 7:45 π.μ.** Η ευθύνη για την ασφάλεια των παιδιών πριν από τις 7:30 π.μ. παραμένει στην οικογένεια. **Όσα παιδιά καθυστέρησαν** θα πρέπει να εισέλθουν **συνοδευόμενα από τους γονείς τους.** **Για να μπορέσουν να πάνε στις τάξεις τους οι γονείς σε συνεργασία με τη γραμματέα θα συμπληρώσουν το** **«Δελτίο Αργοπορημένης Άφιξης» στην είσοδο του σχολείου.**

1. **AΠΟΧΩΡΗΣΗ ΠΑΙΔΙΩΝ**

Τα παιδιά μένουν στο σχολείο για όσο χρόνο προβλέπει το ωρολόγιο πρόγραμμα, δηλαδή μέχρι τις 1:05 μ.μ.. Τα παιδιά θα αποχωρούν χωρίς να δημιουργείται συνωστισμός. **Όταν σχολάσουν στις 1:05, θα πρέπει να παραλαμβάνετε αμέσως τα παιδιά.** Δεν επιτρέπεται τα παιδιά να παραμένουν στο χώρο του σχολείου χωρίς επιτήρηση.

Αν για οποιοδήποτε λόγο καθυστερήσετε να παραλάβετε το παιδί σας οι δάσκαλοι θα το κατευθύνουν προς τα παγκάκια μέσα από την κύρια είσοδο του σχολείου, από όπου μπορείτε να το παραλάβετε. Θα το συμβουλέψουν να είναι προσεκτικό. Με την ολοκλήρωση των μαθημάτων, δηλαδή μετά τη 1:05, η ευθύνη για την ασφάλεια των παιδιών βαραίνει αποκλειστικά τα ίδια τα παιδιά και τους γονείς. Γι’ αυτό παρακαλούμε να φροντίζετε για την έγκαιρη παραλαβή των παιδιών από το σχολείο.

1. **ΑΠΟΥΣΙΕΣ ΠΑΙΔΙΩΝ**

Σε περίπτωση που το παιδί σας θα απουσιάσει θα πρέπει **να ενημερώνετε το σχολείο έγκαιρα, από την προηγούμενη ή το πρωί της ίδιας μέρας απουσίας**, τηλεφωνικά ή γραπτά συμπληρώνοντας το **Δελτίο Απουσίας**, το οποίο επισυνάπτεται. Για πολυήμερες απουσίες για λόγους υγείας απαιτείται πιστοποιητικό από τον οικείο γιατρό. Σημειώνεται ότι σύμφωνα με τις οδηγίες του ΥΠΑΑΝ όταν ένα παιδί απουσιάζει πάνω από έξι συνεχόμενες ημέρες ή απουσιάζει λιγότερες ημέρες, κάθε φορά, αλλά σε τακτά διαστήματα, χωρίς να υπάρχει ικανοποιητική δικαιολογία, το σχολείο είναι υποχρεωμένο να ενημερώνει το οικείο Επαρχιακό Γραφείο Παιδείας.

1. **ΕΙΣΟΔΟΣ ΓΟΝΙΩΝ/ΕΠΙΣΚΕΠΤΩΝ ΣΤΟ ΣΧΟΛΙΚΟ ΧΩΡΟ**

Σας ενημερώνουμε ότι **κανένας γονέας/κηδεμόνας ή άλλος επισκέπτης δεν επιτρέπεται να εισέρχεται στον χώρο του σχολείου ή στον χώρο της τάξης των παιδιών.** Στην περίπτωση που είναι απαραίτητο να εισέλθετε, θα πρέπει να επικοινωνείτε εκ των προτέρων με το σχολείο για διευθέτηση ραντεβού**.**

1. **ΠΑΡΑΛΑΒΗ ΠΑΙΔΙΩΝ ΣΕ ΕΡΓΑΣΙΜΟ ΧΡΟΝΟ**

Αν κάποιο παιδί, για λόγους υγείας ή άλλους λόγους, πρέπει να αποχωρήσει προτού τελειώσουν τα μαθήματα, θα πρέπει να ενημερώνεται τόσο ο δάσκαλος όσο και η γραμματέας του σχολείου. **Νοείται πως σε τέτοια περίπτωση κάποιος από τους γονείς ή άλλο εξουσιοδοτημένο, στενά συγγενικό πρόσωπο θα συνοδεύει το παιδί.** **Προτού αποχωρήσει το παιδί θα πρέπει να υπογράφετε σχετικό έντυπο, το οποίο βρίσκεται στη γραμματεία**. Απαγορεύεται να παραλάβετε εσείς το παιδί σας από την τάξη. Θα απευθυνθείτε στη γραμματέα του σχολείου και αυτή θα μεριμνήσει να φέρει το παιδί σας.

1. **ΠΡΟΣΩΠΙΚΑ ΑΝΤΙΚΕΙΜΕΝΑ/ΑΝΤΙΣΗΠΤΙΚΟ**

Θα πρέπει όλα τα παιδιά να έχουν **τα δικά τους προσωπικά αντικείμενα για χρήση στο σχολείο. Συστήνεται να φέρνουν μαζί τους αντισηπτικό, χαρτομάντιλα**, **κασετίνα με μολύβια, ρίγα, ξύστρα, χρωματιστά και σβηστήρι.**

1. **ΔΙΑΤΡΟΦΗ ΤΩΝ ΠΑΙΔΙΩΝ ΣΤΟ ΣΧΟΛΕΙΟ**

Τονίζουμε ιδιαίτερα τη σημασία της σωστής και υγιεινής διατροφής των παιδιών και παρακαλούμε όπως αποφεύγετε να προμηθεύετε τα παιδιά σας με τσιπς και γλυκά για το πρωινό τους. Θα πρέπει να επιμένετε σε ένα υγιεινό πρόγευμα και στην κατανάλωση φρούτων και λαχανικών. Τα νέα δεδομένα επιβάλλουν τα παιδιά να έχουν μαζί τους **νερό, σε ατομικό παγουράκι/μπουκάλι** και **όσο φαγητό θα χρειαστούν**. **Συστήνεται όπως τα παιδιά φέρνουν μαζί τους εκτός από τη σχολική τους τσάντα μια μικρή τσαντούλα με το φαγητό και το ποτό τους για να την έχουν μαζί τους το διάλειμμα.**

Δεν επιτρέπεται τα παιδιά να φέρνουν κεραστικά στο σχολείο, εκτός κι αν είναι συσκευασμένα σε ατομικές συσκευασίες και μπορούν να διατηρηθούν εκτός ψυγείου. **Κεραστικά θα προσφέρονται μόνο στα παιδιά του τμήματος που φοιτά το παιδί.**

1. ΕΥΠΡΕΠΗΣ ΕΜΦΑΝΙΣΗ ΤΩΝ ΠΑΙΔΙΩΝ

Τα παιδιά θα πρέπει να έρχονται καθαρά και περιποιημένα στο σχολείο**. Ιδιαίτερη προσοχή πρέπει να επιδεικνύεται στην πρόληψη και καταπολέμηση των ψειρών με συχνούς και συστηματικούς ελέγχους και ανάλογες θεραπείες αν χρειαστεί.** Όσον αφορά στη στολή **τα παιδιά θα πρέπει να έρχονται καθημερινά με τη στολή τους.** Κατά τους χειμερινούς μήνες, τα παιδιά μπορούν να φορούν γκρίζες φόρμες

**Για τα κορίτσια η καθημερινή στολή είναι:**

· μπλε φούστα ή γκρίζο παντελόνι

· άσπρη φανέλα με κολάρο ή

στρογγυλό, χωρίς σχέδια ή άλλα εμβλήματα

· Σακάκι ή ζακέτα σε μπλε, μαύρο ή σε γκρίζο

σχολικό χρώμα

**Για τα αγόρια η καθημερινή στολή είναι:**

· γκρίζο παντελόνι (κοντό ή μακρύ)

· άσπρη φανέλα με κολάρο ή

στρογγυλό, χωρίς σχέδια ή άλλα εμβλήματα

· Σακάκι ή ζακέτα σε μπλε, μαύρο ή σε γκρίζο

σχολικό χρώμα

**Για τα κορίτσια η επίσημη στολή είναι:**

· μπλε φούστα

· άσπρο πουκάμισο

· μαύρα παπούτσια

· μπλε σακάκι ή ζακέτα

**Για τα αγόρια η επίσημη στολή είναι:**

· γκρίζο μακρύ παντελόνι

. άσπρο πουκάμισο

· μαύρα παπούτσια

· μπλε σακάκι ή ζακέτα

**Για το μάθημα της Γυμναστικής** τα παιδιά πρέπει να φοράνε μαύρο ή μπλε αθλητικό παντελονάκι, άσπρη φανέλα και αθλητικά παπούτσια. Τις μέρες που έχουν γυμναστική θα μπορούν να τα φοράνε κάτω από τα σχολικά τους ρούχα.

1. ΑΣΦΑΛΕΙΑ ΠΡΟΣΩΠΙΚΩΝ ΑΝΤΙΚΕΙΜΕΝΩΝ

Σύμφωνα με οδηγίες της Διεύθυνσης Δημοτικής Εκπαίδευσης οι μαθητές δεν ενδείκνυται να φορούν ή να μεταφέρουν στο σχολείο αντικείμενα ή κοσμήματα και ρολόγια μεγάλης αξίας, για ευνόητους λόγους. Σας ενημερώνουμε ότι σε περίπτωση απώλειας προσωπικών αντικειμένων, το σχολείο δε φέρει καμία ευθύνη. Παράλληλα, κυρίως για λόγους ασφάλειας των ίδιων των μαθητών, **την ημέρα που έχουν Φυσική Αγωγή, συστήνεται να μην φορούν κοσμήματα και** **ρολόγια**. Επίσης, **απαγορεύεται η μεταφορά και χρήση κινητού** **τηλεφώνου** στα σχολεία Δημοτικής Εκπαίδευσης, καθώς και των **ρολογιών (smartwatches)** τα οποία μπορούν να αξιοποιηθούν και ως κινητά τηλέφωνα.

Επισημαίνεται ότι, τα ψηφιακά ρολόγια άσκησης τα οποία δεν έχουν δυνατότητα χρήσης ως κινητά τηλέφωνα ούτε δυνατότητα ανταλλαγής δεδομένων μέσω πρωτοκόλλου Bluetooth, αλλά καταγράφουν την καθημερινή σωματική άσκηση του παιδιού και μόνο, επιτρέπεται να χρησιμοποιούνται από μαθητές/μαθήτριες. Επειδή, όμως, είναι αδύνατο η παρακολούθηση ή/και η διευκρίνιση αυτή να γίνεται κάθε φορά από τους/τις εκπαιδευτικούς, **θα πρέπει οι γονείς/ κηδεμόνες, μέσω επιστολής τους, να ενημερώσουν τη Διεύθυνση του Σχολείου για την πρόθεσή τους για αξιοποίηση τέτοιου είδους ρολογιών από τα παιδιά τους.**

1. **ΜΕΙΩΣΗ ΤΗΣ ΧΡΗΣΗΣ ΠΛΑΣΤΙΚΟΥ ΣΤΟΝ ΣΧΟΛΙΚΟ ΧΩΡΟ**

Η **μείωση του πλαστικού** αποτελεί βασική υποχρέωσή μας για την εφαρμογή της οδηγίας της Ευρωπαϊκής Ένωσης για κατάργηση του πλαστικού μίας χρήσης από τον Ιούλιο του 2021, αλλά και της εφαρμογής της «Πράσινης Συμφωνίας για την Ευρώπη». Για τον σκοπό αυτό, είναι σημαντικό να αποφεύγεται το πλαστικό σε οποιαδήποτε μορφή και ειδικά τα πλαστικά μίας χρήσης όπως: πλαστικά ποτήρια μίας χρήσης, πλαστικά μπουκάλια μίας χρήσης, πλαστικά σακούλια, τσάντες μίας χρήσης κ.λπ. Συστήνεται η αποφυγή της χρήσης πλαστικού και αντικατάστασής του με άλλα υλικά και προϊόντα που μπορούν να επαναχρησιμοποιηθούν και δεν είναι επιβλαβή στο περιβάλλον. **Συστήνεται η μη χρήση πλαστικών ντυμάτων για τα τετράδια και τα βιβλία και η καθοδήγηση των παιδιών να τα διατηρούν καθαρά και περιποιημένα**.

1. ΦΑΚΕΛΟΣ ΕΠΙΚΟΙΝΩΝΙΑΣ

**Σε κάθε παιδί έχει δοθεί Φάκελος Επικοινωνίας για τις ανακοινώσεις του σχολείου. Παρακαλούμε να τον ελέγχετε καθημερινά και να έρχεται στο σχολείο άδειος από τις ανακοινώσεις.** Φροντίστε να αποφεύγεται η χρήση του συγκεκριμένου φακέλου για η φύλαξη άλλων φυλλαδίων και εργασιών των παιδιών. Παρακαλούμε όπως **ενημερώνετε άμεσα το σχολείο για οποιαδήποτε προβλήματα σας απασχολούν (οικονομικά, υγείας, οικογενειακά, κ.α.) ώστε να προσφερθεί κάθε δυνατή βοήθεια στο παιδί σας. Τα διάφορα έντυπα που χρειάζονται συμπλήρωση παρακαλούμε να επιστρέφονται μέσα στο φάκελο επικοινωνίας έγκαιρα.**

1. **ΚΑΤ’ ΟΙΚΟΝ ΕΡΓΑΣΙΑ / ΣΧΟΛΙΚΗ ΤΣΑΝΤΑ**

Είναι πολύ σημαντικό να ελέγχετε καθημερινά την κατ΄ οίκον εργασία των παιδιών σας και να τους δίνετε την ευκαιρία να μοιράζονται μαζί σας τις καθημερινές εμπειρίες τους από το σχολείο, χωρίς βέβαια να τα πιέζετε. Είναι επίσης πολύ σημαντικό να καθοδηγείτε τα παιδιά σας έτσι ώστε να ετοιμάζουν σωστά τη σχολική τους τσάντα και να μεταφέρουν στο σχολείο ΜΟΝΟ τα βιβλία των μαθημάτων της ημέρας σύμφωνα με το ωρολόγιο πρόγραμμα. Να επιμένετε να διατηρούν καθαρή και συγυρισμένη την τσάντα τους.

1. **ΧΟΡΗΓΗΣΗ ΦΑΡΜΑΚΩΝ**

Σχετικά με το πιο πάνω θέμα σας ενημερώνουμε ότι τα παιδιά **δεν επιτρέπεται** **να φέρνουν οποιοδήποτε φάρμακο στην τσάντα τους**, για να το πάρουν κατά τη διάρκεια του σχολείου**. Σε εξαιρετικές περιπτώσεις η χορήγηση φαρμάκου, το οποίο θα παραδώσουν οι γονείς στο σχολείο, μαζί με τις σχετικές οδηγίες από τον θεράποντα ιατρό, μπορεί να γίνει από εκπαιδευτικό, σε εθελοντική βάση και μετά από την προσκόμιση της σχετικής συγκατάθεσης.** Παρακαλούμε να επικοινωνείτε με τη διεύθυνση του σχολείου για το θέμα αυτό.

1. **ΦΩΤΟΓΡΑΦΙΕΣ**

Οι γονείς/κηδεμόνες των μαθητών/ριών μπορούν να φωτογραφίζουν/μαγνητοσκοπούν μόνο τα δικά τους παιδιά. Δεν μπορούν, όμως, να προβαίνουν σε δημοσιοποίηση φωτογραφικού υλικού ή και βίντεο στα οποία εμφανίζονται και άλλα παιδιά, χωρίς να έχουν **εκ των προτέρων** εξασφαλίσει τη συγκατάθεση των γονέων/κηδεμόνων τους.

1. **ΠΡΟΛΗΠΤΙΚΑ ΜΕΤΡΑ ΥΓΕΙΑΣ:**

Λόγω του ότι η πανδημία COVID-19, μετά από απόφαση του Παγκόσμιου Οργανισμού Υγείας, δεν αποτελεί πλέον έκτακτη ανάγκη διεθνούς ενδιαφέροντος για τη δημόσια υγεία, δεν επιβάλλεται η χρήση οποιωνδήποτε επιπλέον μέτρων για τη νόσο COVID-19, πέρα από τους συνήθεις κανόνες υγιεινής και τα μέτρα πρόληψης και προστασίας που ισχύουν για όλες τις ιογενείς λοιμώξεις. Τα μέτρα αυτά είναι:

• ο καλός αερισμός των κλειστών χώρων, • η καλή υγιεινή των χεριών,

• η σχολαστική καθαριότητα των χώρων, • η αποφυγή συνωστισμού σε κλειστούς χώρους,

• η τήρηση αποστάσεων (σε κλειστούς χώρους).

Σημειώνεται ότι έχει επικαιροποιηθεί, σχετικά, η ιστοσελίδα COVID-19 του Υπουργείου Παιδείας, Αθλητισμού και Νεολαίας (<http://www.moec.gov.cy/covid_19.html>), την οποία μπορείτε να συμβουλεύεστε.

1. **ΕΓΓΡΑΦΑ ΓΙΑ ΣΥΜΠΛΗΡΩΣΗ / ΕΝΗΜΕΡΩΣΗ**

Επισυνάπτονται κάποια έγγραφα τα οποία σας παρακαλούμε να μελετήσετε προσεκτικά. Παρακαλούμε να συμπληρώσετε τα έντυπα που χρειάζεται να συμπληρωθούν και να τα αποστείλετε με το παιδί σας στο σχολείο το συντομότερο**. Για συμπλήρωση:**

1. Ατομικό Πληροφοριακό Δελτίο Παιδιού (ΔΔΕ 1)
2. Συγκατάθεση γονέα/κηδεμόνα για φωτογράφιση και δημοσιοποίηση υλικού του παιδιού/παιδιών του (ΔΔΕ 22)
3. Έντυπο Πολιτικής Άμυνας
4. Έντυπα από σχολιατρικές υπηρεσίες (κάποιες τάξεις)
5. Δήλωση για παραλαβή μηνυμάτων sms, viber, email

Ευχόμαστε σε όλους γόνιμη, δημιουργική και ευχάριστη σχολική χρονιά.